МОТИВИ
към проекта на Наредба за изменение и допълнение на Наредба № 1 от 06.10.2023 г. за финансово подпомагане на изграждането и обновяването на спортни обекти – държавна и общинска собственост (обн., ДВ, бр. 86 от 2023 г.)
Във връзка с прилагането на Наредба № 1 от 06.10.2023 г. за финансово подпомагане на изграждането и обновяването на спортни обекти – държавна и общинска собственост (обн., ДВ, бр. 86 от 2023 г.) (Наредба № 1 от 06.10.2023 г.), издадена на основание чл. 128, ал. 3 и чл. 129, ал. 3 във връзка с чл. 128, ал. 1, т. 5 и 6 от Закона за физическото възпитание и спорта беше направен преглед, при който се установи необходимост от изменения и допълнения на действащата наредба и бе разработен  проект за нейното изменение и допълнение.

1. Причини, които налагат приемането на предложените изменения:
В Наредба № 1 от 6 октомври 2023 г. е определен редът, сроковете и условията за финансово подпомагане на дейности по изграждане и обновяване на спортни обекти – държавна и общинска собственост и поддръжката и развитието на спортната и материално-техническата база на държавните спортни училища, които включват строителство, преустройство, реконструкция и всички видове ремонт на държавните спортни училища и ползваните от тях спортни обекти и съоръжения – държавна и общинска собственост, както и редът за отчитане разходването на предоставените по наредбата финансови средства. 
Финансовото подпомагане на дейности, обект на държавна политика, чрез изразходване на публичен ресурс следва да бъде осъществявано при спазването на принципите за публичност, прозрачност и защита на обществения интерес, включително при взаимодействието между държавните и местните органи на управление и спортните организации. 
		 С оглед спазване на посочените принципи и реализиране и прозрачно управление на проектите, които ще бъдат финансово подпомогнати по реда на Наредба № 1 от 6 октомври 2023 г. се предлагат изменения и допълнения в действащата наредба.
С предложения проект за изменение и допълнение на Наредба № 1 от 6 октомври 2023 г. се цели да бъдат разширени възможните начини за финансово подпомагане по реда на наредбата, като наред с досега предвидената възможност за директно финансиране на дейностите – предмет на финансово подпомагане, се предвиди и възможност за финансиране чрез провеждане на процедури от Министерството на младежта и спорта при условията и по реда на Закона за обществените поръчки.
 С предлаганото изменение и допълнение се разширяват и подобряват изискванията за активно участие на министерството чрез компетентни длъжностни лица да консултират, участват и контролират разходването на публичните средства, както и редът за тяхното отпускане и възстановяване.

2. Цели, които се поставят с предложените промени:
С предложените промени се цели : 
- Разширяване на възможните начини за финансово подпомагане по реда на наредбата, като наред с досега предвидената възможност за директно финансиране на дейностите – предмет на финансово подпомагане, се предвиди и възможност за финансиране чрез провеждане на процедури от Министерството на младежта и спорта при условията и по реда на Закона за обществените поръчки;
-  Разширяване и подобряване изискванията за активно участие на министерството чрез компетентни длъжностни лица да консултират, участват и контролират разходването на публичните средства;
- Постигане на ефективност, основана на разбирането, че при предвиждане на различни възможни начини на финансово подпомагане се получава по-добър резултат в обемно и качествено изражение, отчитайки спецификите на финансираните дейности и на спортните обекти.

3. Очаквани резултати от прилагането на нормативния акт:
С приемане на предложените промени се очаква:
- Разширяване на възможните начини за финансово подпомагане по реда на наредбата;
- Осигурена възможност за активно участие на министерството чрез компетентни длъжностни лица да консултират, участват и контролират разходването на публичните средства.  
- Реализиране на финансово подпомагане при отчитане спецификите на финансираните дейности и на спортните обекти;

4. Финансови и други средства, необходими за прилагането на акта:
	Проектът за изменение и допълнение на Наредба № 1 от 6 октомври 2023 г. няма да доведе до пряко и/или косвено въздействие върху държавния бюджет, тъй като със Закона за държавния бюджет на Република България за всяка бюджетна година средствата необходими за изпълнението ще бъдат предвидени в централния бюджет, преди откриване на процедурата. 

5. Анализ за съответствие с правото на Европейския съюз:
Предложеният проект на изменение на Наредба № 1 не е свързан с прилагането на европейското законодателство, поради което не се налага да бъде изготвена справка за съответствие с правото на Европейския съюз.

6. Мотиви за съкратен срок за обществено обсъждане:
С оглед постигане на заложените с настоящия проект за  изменение и допълнение на Наредба № 1 резултати, както и необходимостта от предприемане на действия за реално предоставяне на осигурените през настоящата бюджетна година средства, на основание чл. 26, ал. 4 от Закона за нормативните актове проектът на Наредба за изменение и допълнение на Наредба № 1 от 06.10.2023 г. за финансово подпомагане на изграждането и обновяването на спортни обекти – държавна и общинска собственост (обн., ДВ, бр. 86 от 2023 г.), ведно с мотивите се публикува за обществено обсъждане за съкратен срок от 14 дни.

